ซิโน-ไทยนัดชี้แจงกองทุนวันนี้
ยันพื้นฐานแข็งปั๋งตุนงาน4หมื่นล. ชิงงานรัฐทุกชิ้นไม่สนรัฐบาลไหน
19 ส.ค. 2554

ยันพื้นฐานแข็งปั๋งตุนงาน4หมื่นล. ชิงงานรัฐทุกชิ้นไม่สนรัฐบาลไหน
STEC นัดเคลียร์ผู้จัดการกองทุนในตปท.วันนี้ ยันรัฐบาลเปลี่ยนขั้วเป็นเพื่อไทย ไม่กระทบพื้นฐาน เดินหน้าประมูลงานรัฐครึ่งปีแรกตุนงานกว่า 4 หมื่นล้าน
นายวัลลภ รุ่งกิจวรเสถียร กรรมการผู้จัดการ บริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) เปิดเผยว่า ในวันที่ 7 ก.ค. ผู้จัดการกองทุนทั้งในประเทศและต่างประเทศ ได้ขอพบเพื่อขอฟังข้อมูลและต้องการทราบว่าพื้นฐานของบริษัทหลังจากมีการเปลี่ยนแปลงรัฐบาลเป็นพรรคเพื่อไทย จะมีผลกระทบอย่างไรบ้าง
“ผมยืนยันว่าบริษัทจะไม่ได้รับผลกระทบใดๆ จากการที่ประเทศไทยมีการเปลี่ยนแปลงรัฐบาล และบริษัทสามารถยื่นเข้าร่วมประมูลงานภาครัฐได้ทุกรัฐบาล ส่วนจะได้งานหรือไม่ก็ขึ้นอยู่กับราคาที่เสนอ” นายวัลลภ กล่าว
ขณะเดียวกันโครงสร้างงานในมือของบริษัทก็มีการกระจายโดยมีงานรับเหมาของภาคเอกชนสัดส่วน 50% และงานภาครัฐ 50% และหากดูนโยบายของรัฐบาลใหม่ก็จะเห็นว่ามีการลงทุนในโครงการขนาดใหญ่ต่อเนื่อง ซึ่งจะสนับสนุนธุรกิจรับเหมาก่อสร้างแน่นอน 
อย่างไรก็ตาม ระหว่างนี้งานใหม่ๆ คงจะต้องรอการจัดตั้งรัฐบาลใหม่ และกว่าจะมีการจัดการเรื่องต่างๆ ลงตัวน่าจะใช้เวลาประมาณ 60-90 วัน ซึ่งจะไม่ทำรายได้ของบริษัทลดลง เนื่องจากในงวดครึ่งแรกปีนี้บริษัทมีงานในมือมากกว่า 4 หมื่นล้านบาท
นอกจากนี้ บริษัทยังมีงานชนะการประมูลคือ รถไฟฟ้าสายสีแดงที่รอเซ็นสัญญาซึ่งมีมูลค่ากว่า 2 หมื่นล้านบาท ทำให้บริษัทมีงานมากพอในการสร้างรายได้ และคาดว่ารายได้ปีนี้จะเติบโตประมาณ 50% จากปีที่ผ่านมา
สำหรับราคาหุ้น STEC ที่ปรับตัวลดลงแรงเกือบ 5% สวนทางตลาดหุ้นพุ่งแรงเกือบ 50 จุด เมื่อวันที่ 4 ก.ค. ซึ่งตลาดกังวลว่าบริษัทจะได้รับผลกระทบจากเปลี่ยนขั้วรัฐบาลนั้น นายวัลลภ มองว่าเป็นการตกใจเกินเหตุและยืนยันว่าพื้นฐานของบริษัทไม่เปลี่ยนแปลงแต่อย่างใด
อย่างไรก็ตาม วันที่ 6 ก.ค. ราคาหุ้น STEC ผงกหัวขึ้น 0.20 บาทหรือ 1.77% สวนทางตลาดหุ้นโดยรวมที่รูดลง 11.91 จุด หรือ 1.10% ปิดที่ระดับ 1,072.68 จุด ท่ามกลางหุ้นรับเหมาก่อสร้างตัวอื่นปรับตัวลง เช่น บริษัท อิตาเลียนไทย ดีเวล๊อปเมนต์ (ITD) ลดลง 0.06 บาท ปิดที่ 4.42 บาท จากวันที่ 4 ก.ค. ราคาดีดขึ้นแรงชนเพดาน 30% จากนักลงทุน คาดจะได้ดีจากรัฐบาลใหม่